Fl-Ingilterra se jagħlqu kmieni l-barijiet, ristoranti u stabbilimenti turistiċi
Imtella' Settembru 22, 2020 - Aġġornata 22 Ta' Settembru, 2020 9:15am Min-nhar il-Ħamis li ġej fl-Ingilterra, il-pubs, barijiet, ristoranti u stabbilimenti turistiċi se jkollhom jagħlqu fl-għaxra ta' filgħaxija minħabba l-bżonn li tiġi kkontrollata l-imxija tal-Covid-19. Bil-liġi kull settur tal-ospitalità jrid iservi n-nies madwar il-mejda biss. Il-miżuri se jiġu mħabbra iktar tard illum mill-Prim Ministru Boris Johnson fil-Parlament u dan wara li l-istat ta' allert tal-Covid-19 tela' għal grad 4, għaliex ir-rata ta' trazmissjoni reġgħet splodiet. Fil-Parlament Johnson mistenni li jappella lin-nies biex isegwu l-miżuri ta' distanzi soċjali, jilbsu il-maskri regolarment u jaħslu jdejhom u qed jappella wkoll biex in-nies kemm jista' jkun jaħdmu mid-dar. Il-konsulent xjentifiku tal-Gvern Sir Patrick Vallance wissa li sa nofs Ottubru huwa mbassar li l-każijiet tal-Covid-19 jitilgħu għal ħamsin elf kuljum. It-Tnejn li għadda kien hemm 'il fuq minn erbat elef u tlett mitt każ, u ħdax mietu. Aktar restrizzjonijiet mistennija jiġu mħabbra wkoll għall-Iskożja.